Document ID: 32012R0065

A BIZOTTSÁG 65/2012/EU RENDELETE
(2012. január 24.)
a 661/2009/EK európai parlamenti és tanácsi rendelet sebességváltás-jelzők tekintetében történő végrehajtásáról, valamint a 2007/46/EK európai parlamenti és tanácsi irányelv módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek általános biztonságára vonatkozó típus-jóváhagyási előírásokról szóló, 2009. július 13-i 661/2009/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A 661/2009/EK rendelet sebességváltás-jelző beépítését írja elő valamennyi olyan M1 kategóriájú, kézi sebességváltóval felszerelt járműbe, amelynek referenciatömege nem haladja meg a 2 610 kg-ot, valamint azokba a járművekbe, amelyekre a típusjóváhagyást a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló, 2007. június 20-i 715/2007/EK európai parlamenti és tanácsi rendelet (2) 2. cikkének (2) bekezdése szerint kiterjesztették.
(2)
A 661/2009/EK rendelet előírja, hogy a sebességváltás-jelzőkre vonatkozó rendelkezéseinek műszaki részleteit végrehajtási intézkedések útján kell meghatározni. Ezért most a sebességváltás-jelzők típusjóváhagyásával összefüggő sajátos eljárásokat, vizsgálatokat és követelményeket meg kell állapítani.
(3)
A gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról (keretirányelv) szóló, 2007. szeptember 5-i 2007/46/EK európai parlamenti és tanácsi irányelvet (3) ezért ennek megfelelően módosítani kell.
(4)
Az e rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
Alkalmazási kör
Ez a rendelet azon M1 kategóriájú járművekre vonatkozik, amelyek megfelelnek az alábbi követelményeknek:
-
kézi sebességváltóval vannak ellátva, és
-
referenciatömegük nem haladja meg a 2 610 kg-ot, vagy a típusjóváhagyást a 715/2007/EK rendelet 2. cikkének (2) bekezdése szerint kiterjesztették rájuk.
Ez a rendelet nem vonatkozik a 715/2007/EK rendelet 3. cikke (2) bekezdésének c) pontjában meghatározott „különös szociális igények teljesítésére tervezett járművekre”.
2. cikk
Fogalommeghatározások
E rendelet alkalmazásában a következő fogalommeghatározásokat kell alkalmazni a 661/2009/EK rendeletben megadott fogalommeghatározások mellett:
1. „járműtípus a sebességváltás-jelző tekintetében”: olyan járművek csoportja, amelyek a sebességváltás-jelzők funkcionális jellemzői és a sebességváltás-jelzőknek a sebességváltási pont kijelzésének meghatározására szolgáló logikája tekintetében nem különböznek egymástól. Példák a különböző működési logikákra (nem kimerítő felsorolás):
2. „a sebességváltás-jelző funkcionális jellemzői”: egy sor bemeneti paraméter, mint például a sebességváltás-jelző által jelzett sebességfokozatot meghatározó motorfordulatszám, energiaigény, nyomaték és ezek időbeli változása, valamint az, hogy a sebességváltás-jelző által adott jelzések funkcionálisan hogyan függenek ezektől a paraméterektől;
3. „a jármű üzemi állapota”: a jármű azon állapota, amelyben legalább két előremeneti sebességfokozat közötti váltás elvégezhető;
4. „kézi üzemmód”: a jármű azon üzemi állapota, amelyben az összes vagy néhány sebességfokozat közötti váltás mindig a járművezető tevékenységének közvetlen következménye;
5. „kipufogógáz”: a 715/2007/EK rendelet 3. cikkének (6) bekezdésében meghatározott kipufogócső-kibocsátás.
3. cikk
A kézi sebességváltó vizsgálata
Annak megállapítása céljából, hogy egy adott sebességváltó megfelel-e az ezen rendelet 3. cikkének (16) bekezdésében megállapított fogalommeghatározásnak, a legalább egy, az ezen rendelet 2. cikke (4) bekezdése szerinti kézi üzemmóddal rendelkező sebességváltót „kézi sebességváltónak” kell tekinteni. Ehhez a vizsgálathoz nem kell figyelembe venni a sebességfokozatok közötti automatikus váltásokat, amelyekre nem a jármű működésének optimalizálása céljából, hanem extrém körülmények között, pl. a motor védelmére vagy lefulladásának megakadályozása érdekében kerül sor.
4. cikk
EK-típusjóváhagyás
(1) A gyártók biztosítják, hogy csak olyan, a 661/2009/EK rendelet 11. cikkének hatálya alá tartozó járműveket hozzanak forgalomba, amelyeket az ezen rendelet I. mellékletének követelményei szerinti sebességváltás-jelzővel szereltek fel.
(2) Ahhoz, hogy a 661/2009/EK rendelet 11. cikkének hatálya alá tartozó járművek EK-típusjóváhagyásban részesüljenek, a gyártónak teljesítenie kell az alábbi kötelezettségeket:
a)
az ezen rendelet II. mellékletének 1. részében meghatározott minta szerinti adatközlő lapot állít ki és nyújt be a típusjóváhagyó hatóságnak;
b)
benyújt a típusjóváhagyó hatóságnak egy nyilatkozatot arról, hogy megítélése szerint a jármű megfelel az ebben a rendeletben foglalt követelményeknek;
c)
az ezen rendelet II. mellékletének 2. részében meghatározott minta szerint kiállított tanúsítványt mutat be a típusjóváhagyó hatóságnak;
d)
vagy
i.
megadja a típus-jóváhagyó hatóságnak az I. melléklet 4.1. szakaszának utolsó bekezdése szerint analitikus módon meghatározott sebességváltási pontokat; vagy
ii.
átad a típus-jóváhagyási vizsgálatok elvégzéséért felelős műszaki szolgálatnak egy, a jóváhagyandó járműtípust képviselő járművet annak érdekében, hogy az I. melléklet 4.1. szakaszában leírt vizsgálatot el lehessen végezni.
(3) A (2) bekezdés a), b) és c) pontjában említett, a gyártó által megadott dokumentumok, valamint a (2) bekezdés d) pontjában említett típus-jóváhagyási vizsgálat eredményei alapján a típusjóváhagyó hatóság megvizsgálja, hogy a járműtípus megfelel-e az I. mellékletben foglalt követelményeknek.
A hatóság csak akkor adhat ki az ezen rendelet II. mellékletének 3. részében meghatározott mintának megfelelő EK-típusbizonyítványt a 661/2009/EK rendelet 11. cikkének hatálya alá tartozó járművekre, ha azok megfelelnek a fent említett követelményeknek.
5. cikk
A jogi szabályozás hatásainak figyelemmel kísérése
E rendelet hatásainak figyelemmel kísérése, valamint az esetleges további fejlesztések iránti igény felmérése céljából a gyártók és a típusjóváhagyó hatóságok a Bizottság kérésére a II. mellékletben leírt információkat a Bizottság rendelkezésére bocsátják. Ezeket az információkat a Bizottság és megbízottjai bizalmasan kezelik.
6. cikk
A 2007/46/EK irányelv módosításai
A 2007/46/EK irányelv I., III., IV., VI. és XI. melléklete e rendelet III. mellékletének megfelelően módosul.
7. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. január 24-én.

Labels: 7
8
1